মিজানুর রহমান খান
আইনের শাসন সূচকের খুব নিচে
রাঙামাটির আক্রান্ত ওসি মনু ইমতিয়াজের মন্তব্য বাংলাদেশের সাম্প্রতিক শোচনীয় আইনের শাসনের সূচক আমাকে স্মরণ করিয়ে দিয়েছে। ওসি প্রথম আলোকে বলেছেন, ‘আমি এখনো চিকিৎসাধীন। সুস্থ হয়ে উঠলে প্রয়োজনীয় আইনগত ব্যবস্থা নেওয়া হবে।’এই হলো আইনের নিজস্ব গতি। ওসি যদি দীর্ঘদিন অসুস্থ থাকেন, তাহলে আইন ততটা পিছয়ে পড়বে। কথাটি হয়তো অসতর্ক, তবে আমরা প্রতীকী অর্থেই নিচ্ছি। যত বড় ধরনের ঘটনা বা বিপর্যয়, তত বড় কড়া নির্দেশ আসে। প্রধানমন্ত্রীরা খেয়াল করেন না যে অমুককে ধরতে কড়া নির্দেশের কারণে আইনের শাসনের শর্ত কীভাবে ভূলুণ্ঠিত হয়। এ–ও ঠিক, তাঁরা এর মাধ্যমে স্বীকার করেন যে আইনের শাসন নেই, এ ধরেনর নির্দেশনির্ভর শাসনে বাংলদেশ চলছে।তবে কিছুদিন আগে প্রকাশিত বিল গেটস ও ডেসমন্ড টুটুদের আশীর্বাদধন্য ওয়াশিংটনভিত্তিক ওয়ার্ল্ড জাস্টিস প্রজেক্টের ২০১৪ সালের প্রতিবেদনটির আদ্যোপান্ত না পড়লে বুঝতেই পারতাম না কোথায় যাচ্ছে বাংলাদেশ। আমরা অনেকে ৫ জানুয়ারির নির্বাচনের বৈধতার প্রশ্নেই বুঁদ। কিছু লোক কিছু দেশের সমর্থন পেয়ে এবং বিরোধী দলকে ধরাশায়ী রাখতে পেরেই আনন্দে আটখানা। তাঁরা যত সহজে ক্ষমতাসীন দলের কিংবা মুক্তিযুদ্ধের সপক্ষের শক্তির শাসন বোঝেন, তত সহজে কিংবা আদৌ আইনের শাসনের সূচকে বাংলাদেশকে বুঝতে চান না। কিন্তু অন্ধ হলেই প্রলয় বন্ধ হয় না।আইনের শাসনের সূচকে বাংলাদেশ বিশ্বের ৯৯টি দেশের মধ্যে ৯২তম অবস্থানে নেমে এসেছে। আওয়ামী লীগের বিগত সরকারের আমলটি প্রায় পুরোটাই মূল্যায়িত হয়েছে। টিআইয়ের মতো এই প্রতিবেদন বাংলাদশে ঘটা করে প্রকাশ করা হয়নি বলেই হয়তো এই সূচক নিয়ে হইচই কিংবা গালাগালি মিডিয়ায় চোখে পড়েনি। ওই সূচকে যে শোচনীয় ফলাফল এসেছে, তা আমাদের মোটেই বিস্মিত করেনি। রাজনৈতিক প্রতিপক্ষ দমনের নিরিখে নয়, ওই সূচক তৈরিতে দেখা হয়েছে সরকারি ক্ষমতার অপব্যবহার, দুর্নীতি, উন্মুক্ত সরকার, মৌলিক অধিকার, আইনশৃঙ্খলা ও নিরাপত্তা, আইন ও নিয়মকানুনের কার্যকারিতা, দেওয়ানি বিচার এবং ফৌজদারি বিচারব্যবস্থা।আইনের শাসনের হৃৎপিণ্ড হচ্ছে আইন ব্যক্তির ইচ্ছা-অনিচ্ছাকে অগ্রাহ্য করে। সরকারের ক্ষমতাকে সংসদ, আদালত, অডিট নিয়ন্ত্রিতভাবে পরিচালিত করে। আর বাংলাদেশে ব্যক্তির ইচ্ছা-অনিচ্ছায় সরকার চলে। আইনকে পর্যুদস্ত করে। ৯৯টি দেশের মধ্যে এই ফ্যাক্টরে বাংলাদেশের র্যাঙ্কিং ৮০। তবে পাকিস্তান ও আফগানিস্তানের চেয়েও এক্ষেত্রে আমরা খারাপ, সেটা মানতে কষ্ট হচ্ছে, এটা একটা বড় খটকা। এ–ও ঠিক, বেসিক ব্যাংকে লুটপাট হয়েছে তো কী হয়েছে, চেয়ারম্যান কি পদত্যাগ করেননি? সাবাস অর্থমন্ত্রী, সাবাস! তিনি ওই ব্যাংকের বোর্ডকে ভেঙেচুরে নতুন করে সাজিয়েছেন।দ্বিতীয় সূচক হলো দুর্নীতি। আর এতে আমরা যথারীতি টিআইয়ের মন্দ ঐতিহ্য সূচকের ধারা বজায় রাখতেপেরেছি। বাংলাদেশ নিচ থেকে পঞ্চম হতে পেরেছে। নির্বাহী বিভাগ, বিচার বিভাগ, সামরিক বাহিনী ও পুলিশ এবং পার্লামেন্ট কী করে দুর্নীতির সঙ্গে জড়িত, তা তারা বিবেচনায় নিয়েছে। আলোচ্য সমীক্ষায় দশমিক ১ থেকে ১০০ পর্যন্ত হলো মার্কিং।যে কম পাবে, তার অবস্থা খারাপ আর যে বেশি পাবে, তার অবস্থা তত উন্নত।উন্মুক্ত সরকার হলো এই সমীক্ষার তৃতীয় ফ্যাক্টর। সরকার কতটা স্বচ্ছ, তথ্য অধিকারকে কেমন মর্যাদা দেয়, তারাসিদ্ধান্ত নিতে কতটা অংশগ্রহণমূলক, সেসবের বিবেচনায় বাংলাদেশ দশমিক ৩৭ পেয়ে ৮৫তম অবস্থানে, মানে একটু উন্নতি করেছে। তাই বলে চীন ও নাইজেরিয়ার চেয়ে নয়। এমনকি নেপালও দশমিক ৪৪ পেয়ে ৬১তম অবস্থানে রয়েছে। ভারত দশমিক ৫৩ পেয়ে ৩০ আর শ্রীলঙ্কা দশমিক ৪৮ পেয়ে ৪১তম অবস্থানে আছে।চতুর্থ ফ্যাক্টর মৌলিক অধিকার। আন্তর্জাতিক আইনে স্বীকৃত বিভিন্ন ধরনের অধিকার ও স্বাধীনতার সুফল মানুষ কীভাবে ভোগ করছে, তার নিরূপণ ঘটেছে এই মূল্যায়নে। বিবেচ্য হয়েছে জীবনের অধিকার, ব্যক্তির নিরাপত্তা, ডিউ প্রসেস, অভিযুক্তের অধিকার, বাকস্বাধীনতা, ব্যক্তির গোপনীয়তায় হস্তক্ষেপ, সমাবেশের স্বাধীনতা ও মৌলিক শ্রম অধিকার সুরক্ষা। এখানে বাংলাদেশ দশমিক ৪৩ পেয়ে ৮৭তম অবস্থানে এসেছে। তার চেয়ে এগিয়ে মালয়েশিয়া, কেনিয়া, ক্যামেরুন, তানজানিয়া, ফিলিপাইন। ভারত দশমিক ৫৪ পেয়ে ৬৩। আর শ্রীলঙ্কা দশমিক ৫৬ পেয়ে ভারতের চেয়ে সাত ধাপ ওপরে।পঞ্চম ফ্যাক্টর আইনশৃঙ্খলা ও নিরাপত্তা। অপহরণ, চাঁদাবাজি, রাজনৈতিক সহিংসতা, সন্ত্রাস, রাজনৈিতক অস্থিশীলতাকে একটি বিশেষ বিবেচনায় মূল্যায়ন করা হয়েছে। এসবকে কী করে ব্যক্তি বা গোষ্ঠী তার ক্ষোভ নিরসন বা প্রতিকারের উপায় হিসেবে ব্যবহার করেছে, সেটা বিবেচনায় নেওয়া হয়েছে এই সমীক্ষায়। পুলিশ ও ফৌজদারি বিচারব্যবস্থার প্রতি আস্থা হারানো বাংলাদেশ কী করে সামাল দিচ্ছে, সেটাই এতে ফুটে উঠছে। কোনো রাজনৈতিক কর্মসূচি পালন কিংবা সম্পত্তি দখল বা অন্য যেকোনো ধরনের বিরোধ মেটাতে মানুষ